《山中呈万益之刘平子用平子韵》
明代·李之世

连岗径回复，踰洞复深广。吐欱通元气，峥嵘擘仙掌。

嵌空石乳垂，注壑寒流瀁。同游有二仲，俱抱烟霄想。

崖欹袅自攀，葛弱扪可上。泠然发长啸，罡风来飒爽。

青莎匝径繁，红蓼沿溪长。访道憩松阴，礼磬来方丈。

禅关如可托，于此契幽赏。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。